डोगरी दे लेखकें दा ए उद्दम इस करियै बी मता महत्व रखदा ऐ जे ए सारे दा सारा साहित्य नमां ऐ ते ऐसे मौके लिखेया गेया ऐ जिस बेल्लै डोगरी च साहित्य दी कोई खास परम्परा नईं ही, साहित्य दा कोई रूप निश्चित नईं हा, ओदी कोई शाली जां लीह् नईं ही बनी दी। सारें कोला बद्द ए जे कताबें आस्तै कोई खरीददार नईं हा, फी बी ए लेखक लिखदे बी हे ते लिखी दियें रचनाएं दी छपाई गितै पैसे दा सरिस्ता बी बापू गै करदे हे।इस चाली इने उद्‌दमी साधकें अपने तनै कन्ने, मनै कन्ने ते धनै कन्ने डोगरी भाशा दी आराधना कीती ऐ ते केइयें रकावटें दा मकाबला कीता ऐ। इस्सै करी इस खेतरै च तपस्या करियै अग्गें बधने आले ए राही अज्ज स्हाड़ी श्रद्धा ते आदरै दे अधिकारी न। इनें सोगे कलाकारें अदबी सरगर्मियें कन्ने बेल्लै-बक्तै दियां जरूरतां बी पुरियां कीतियां। हर चुनौती दा मकाबला करने आस्तै जनता गी त्यार कीता ते कन्ने गै चित्रने बारै नमें-नमें तजर्बे कीते। भाशा ते साहित्य दा बिकस इक लगातार चलने आली होड़ ऐ जेदी गति कदें रुकदी नईं। सिरफ सन्दोख ते सबरै करी गै एदी गति दे मन्द होने दा डर रौहन्दा ऐ। इस आस्तै जरूरी ऐ जे साहित्य खेतरै च होने आले इस कम्मै पास्सै दिक्खने दा जतन बी समें-समें उप्पर होंदा रवै तां जे एदे च जे कोई सुधार करने दी लोड़ होऐ, तां ओदे बारै ते ओदे रस्ते च पौंदियें अड़चनें बारै सोच-बचार होई सकै। इनें सारे कम्में आस्तै डोगरी संस्था जम्मू पासेया कीते गे इस पैहले डोगरी-साहित्य-सम्मेलनै (1966 ई.) कोला होर केड़ा शैल मौका होई सकदा ऐ ?